Rikunarita-ORG/Wikinium huggingface dataset:
# Żona ta' Interess Xeniku u Storiku ta' Wulingyuan

Il-pilastri tal-ġebel ramli ta' Wulingyuan huma għoljin mijiet ta' metri 'l fuq mill-qiegħ tal-wied.
Iż-**Żona ta' Interess Xeniku u Storiku ta' Wulingyuan** jew fil-qosor **Wulingyuan** (pronunzja: [ù.lǐŋ.ɥɛ̌n]; biċ-Ċiniż: 武陵源) hija sit xeniku u storiku fid-distrett ta' Wulingyuan tal-Provinċja ta' Hunan fin-Nofsinhar taċ-Ċina Ċentrali. Tniżżlet bħala Sit ta' Wirt Dinji tal-UNESCO fl-1992. Hija magħrufa għall-iktar minn 3,000 pilastru u quċċata tal-ġebel ramli tal-kwarzit fil-biċċa l-kbira tas-sit, ħafna minnhom għoljin iktar minn 200 metru (660 pied), flimkien mal-bosta rdumijiet u fniedaq b'nixxigħat, vaski, lagi, xmajjar u kaskati pittoreski. Hemm 40 għar, ħafna minnhom b'depożiti kbar tal-kalċit u pont naturali magħruf bħala Tianqiashengkong (jiġifieri "pont fis-sema"), li huwa wieħed mill-ogħla pontijiet naturali fid-dinja. Is-sit jipprovdi ħabitat ukoll lil bosta speċijiet vulnerabbli, inkluż id-*dhole*, l-ors iswed Asjatiku, u ċ-ċerva Ċiniża tal-ilma.

Is-sit jinsab fil-Belt ta' Zhangjiajie madwar 270 kilometru (170 mil) lejn il-Majjistral ta' Changsha, il-belt kapitali tal-Provinċja ta' Hunan. Il-park ikopri erja ta' 690 kilometru kwadru (266 mil kwadru). Wulingyuan tifforma parti mill-Katina Muntanjuża ta' Wuling. Iż-żona xenika tikkonsisti minn erba' parks nazzjonali, li huma l-Park Forestali Nazzjonali ta' Zhangjiajie, ir-Riżerva Naturali tal-Wied ta' Suoxi, ir-Riżerva Naturali tal-Muntanja Tianzi, u ż-Żona Xenika ta' Yangjiajie li żdiedet reċentement. B'kollox hemm iktar minn 560 attrazzjoni fi ħdan is-sit.

## Ġeoloġija

Il-pilastri tal-ġebel ramli tal-kwarzit u l-inħawi tal-madwar ġew iffurmati matul il-perjodu Devonjan (bejn 350 u 400 miljun sena ilu) minn kombinament ta' olzar tettoniku u erożjoni bl-ilma. L-ogħla żona fi ħdan il-park hija dik ta' Huang Shi Zhai (biċ-Ċiniż: 黃石寨), b'għoli ta' 3,450 pied (1,050 metru), u hija aċċessibbli bil-cable car jew bit-taraġ. Irdum ieħor għoli 326 metru (1,070 pied) huwa aċċessibbli permezz tal-Lift ta' Bailong.

## Sit ta' Wirt Dinji

Iż-Żona ta' Interess Xeniku u Storiku ta' Wulingyuan ġiet iddeżinjata bħala Sit ta' Wirt Dinji tal-UNESCO fl-1992.

Il-valur universali straordinarju tas-sit ġie rrikonoxxut abbażi ta' kriterju wieħed tal-għażla tal-UNESCO: il-**kriterju (vii)** "Post fejn iseħħu fenomeni naturali tal-għaġeb jew fejn hemm żoni ta' ġmiel naturali u ta' importanza estetika eċċezzjonali".

## Gallerija

* Panorama of the Five Fingers Peak of Huangshizhai
* Zhangjiajie River
* Wulingyuan park entrance

## Referenzi